Papersnake/gushiwen huggingface dataset:
哭子十首（翰林学士时作）
元稹（唐代）

维鹈受刺因吾过，得马生灾念尔冤。

独在中庭倚闲树，乱蝉嘶尔欲黄昏。

才能辨别东西位，未解分明管带身。

自食自眠犹未得，九重泉路托何人。

尔母溺情连夜哭，我身因事有时悲。

钟声欲绝东方动，便是寻常上学时。

莲花上品生真界，兜率天中离世途。

彼此业缘多障碍，不知还得见儿无。

节量梨栗愁生疾，教示诗书望早成。

鞭扑校多怜校少，又缘遗恨哭三声。

深嗟尔更无兄弟，自叹予应绝子孙。

寂寞讲堂基址在，何人车马入高门。

往年鬓已同潘岳，垂老年教作邓攸。

烦恼数中除一事，自兹无复子孙忧。

长年苦境知何限，岂得因儿独丧明。

消遣又来缘尔母，夜深和泪有经声。

乌生八子今无七，猿叫三声月正孤。

寂寞空堂天欲曙，拂帘双燕引新雏。

频频子落长江水，夜夜巢边旧处栖。

若是愁肠终不断，一年添得一声啼。
三齿堕歌
陆游（宋代）

一叶落知天下秋，三齿堕矣吾生休！诗人未脱纨裤态，尚乐华屋悲山丘。
蓼花荻叶可以解我忧，鸬鹚白鹭可以从我游。
君看貂蝉与兜鍪，等为岑岑压我头。
岂知石阑干下买篛笠；一棹飘然烟雨舟。
不须强预家国忧，亦莫妄陈帷幄筹，功名富贵两悠悠，惟有杜宇可与谋。
憨山上人渡海邀余说法
王弘诲（明代）

杯渡南溟似祖磨，当年发愿意如何。黄龙世远禅机寂，白马经如佛法多。

振锡琼花移宝树，浣衣孝水接恒河。人天此会良非偶，祇苑谁传證道歌。
寄吴行可
许景衡（宋代）

忆昨扬旌过水滨，一樽灯火夜相亲。边城喜有笑谈顷，乡路谁知梦寐频。

山驿梅花初破腊，池塘草色稍回春。新年持节经行处，亦许孤灯续后尘。
句
谌祜（宋代）

胡笳明月夜，汉节秋风前。
此士已骨朽，此名至今传。
洛阳行送洛阳韦七明府
顾况（唐代）

始上龙门望洛川，洛阳桃李艳阳天。最好当年二三月，

上阳宫树千花发。疏家父子错挂冠，梁鸿夫妻虚适越。
弋阳道中
李纲（宋代）

南去北来皆岁暮，流年苒苒过光阴。江南须信风烟好，浙右方虞寇盗深。

云外山深横笔格，月中滩响叠琴心。卧龙三顾今寥落，抱膝空为梁甫吟。
赠陆冰
萧崱（宋代）

标格真清挟雪霜，母听新咏觉神伤。
茶分鸿渐经中味，菊爱龟蒙赋时香。
圃积玉多知学饱，囊装金少为贪忙。
向来笑疾难医在，老笔空钞十卷方。
咏西湖十洲 松岛
刘珵（宋代）

耻随杨柳娇春色，厌近芙蕖透暗香。直干凌霜终偃蹇，愿为一柱壮明堂。
琴
潘纬（唐代）

客来鸣素琴，惆怅对遗音。一曲起于古，几人听到今。

尽含风霭远，自泛月烟深。风续水山操，坐生方外心。
次韵张龙使君十绝
黎廷瑞（宋代）

泠泠流水山围洞，漠漠桃花春闭门。蛇去马来多少梦，桃源还是旧乾坤。
西楼夕望
陆游（宋代）

夜郎城里叹途穷，赖有西楼著此翁。溪鸟孤飞寒霭外，野人参语夕阳中。

苍天可恃何曾老，白发缘愁却未公。俗态十年看烂熟，不如留眼送归鸿。
暖轿二首
孔武仲（宋代）

双袖深笼两脚垂，朝寒乘快度荒陂。
春风浩浩无边际，似驾乌云过海时。
後十一月十一日夜宿柳子镇
晁说之（宋代）

早岁无知到柳桥，黄流澎湃客雄豪。
自从道路无形势，今日睢阳益谩劳。
胡笳十八拍
蔡琰（两汉）

我生之初尚无为，我生之后汉祚衰。天不仁兮降乱离，地不仁兮使我逢此时。干戈日寻兮道路危，民卒流亡兮共哀悲。烟尘蔽野兮胡虏盛，志意乖兮节义亏。对殊俗兮非我宜，遭恶辱兮当告谁？笳一会兮琴一拍，心愤怨兮无人知。

戎羯逼我兮为室家，将我行兮向天涯。云山万重兮归路遐，疾风千里兮扬尘沙。人多暴猛兮如虺蛇，控弦被甲兮为骄奢。两拍张弦兮弦欲绝，志摧心折兮自悲嗟。

越汉国兮入胡城，亡家失身兮不如无生。毡裘为裳兮骨肉震惊，羯羶为味兮枉遏我情。鼙鼓喧兮从夜达明，胡风浩浩兮暗塞营。伤今感昔兮三拍成，衔悲畜恨兮何时平。

无日无夜兮不思我乡土，禀气合生兮莫过我最苦。天灾国乱兮人无主，唯我薄命兮没戎虏。殊俗心异兮身难处，嗜欲不同兮谁可与语！寻思涉历兮多艰阻，四拍成兮益凄楚。

雁南征兮欲寄边声，雁北归兮为得汉音。雁飞高兮邈难寻，空断肠兮思愔愔。攒眉向月兮抚雅琴，五拍泠泠兮意弥深。

冰霜凛凛兮身苦寒，饥对肉酪兮不能餐。夜间陇水兮声呜咽，朝见长城兮路杳漫。追思往日兮行李难，六拍悲来兮欲罢弹。

日暮风悲兮边声四起，不知愁心兮说向谁是！原野萧条兮烽戍万里，俗贱老弱兮少壮为美。逐有水草兮安家葺垒，牛羊满野兮聚如蜂蚁。草尽水竭兮羊马皆徙，七拍流恨兮恶居于此。

为天有眼兮何不见我独漂流？为神有灵兮何事处我天南海北头？我不负天兮天何配我殊匹？我不负神兮神何殛我越荒州？制兹八拍兮拟排忧，何知曲成兮心转愁。

天无涯兮地无边，我心愁兮亦复然。人生倏忽兮如白驹之过隙，然不得欢乐兮当我之盛年。怨兮欲问天，天苍苍兮上无缘。举头仰望兮空云烟，九拍怀情兮谁与传？

城头烽火不曾灭，疆场征战何时歇？杀气朝朝冲塞门，胡风夜夜吹边月。故乡隔兮音尘绝，哭无声兮气将咽。一生辛苦兮缘别离，十拍悲深兮泪成血。

我非食生而恶死，不能捐身兮心有以。生仍冀得兮归桑梓，死当埋骨兮长已矣。日居月诸兮在戎垒，胡人宠我兮有二子。鞠之育之兮不羞耻，憋之念之兮生长边鄙。十有一拍兮因兹起，哀响缠绵兮彻心髓。

东风应律兮暖气多，知是汉家天子兮布阳和。羌胡蹈舞兮共讴歌，两国交欢兮罢兵戈。忽遇汉使兮称近诏，遗千金兮赎妾身。喜得生还兮逢圣君，嗟别稚子兮会无因。十有二拍兮哀乐均，去住两情兮难具陈。

不谓残生兮却得旋归，抚抱胡儿兮泣下沾衣。汉使迎我兮四牡騑騑，胡儿号兮谁得知？与我生死兮逢此时，愁为子兮日无光辉，焉得羽翼兮将汝归。一步一远兮足难移，魂消影绝兮恩爱遗。十有三拍兮弦急调悲，肝肠搅刺兮人莫我知。

身归国兮儿莫之随，心悬悬兮长如饥。四时万物兮有盛衰，唯我愁苦兮不暂移。山高地阔兮见汝无期，更深夜阑兮梦汝来斯。梦中执手兮一喜一悲，觉后痛吾心兮无休歇时。十有四拍兮涕泪交垂，河水东流兮心是思。

十五拍兮节调促，气填胸兮谁识曲？处穹庐兮偶殊俗。愿得归来兮天从欲，再还汉国兮欢心足。心有怀兮愁转深，日月无私兮曾不照临。子母分离兮意难怪，同天隔越兮如商参，生死不相知兮何处寻！

十六拍兮思茫茫，我与儿兮各一方。日东月西兮徒相望，不得相随兮空断肠。对萱草兮忧不忘，弹鸣琴兮情何伤！今别子兮归故乡，旧怨平兮新怨长！泣血仰头兮诉苍苍，胡为生兮独罹此殃！

十七拍兮心鼻酸，关山阻修兮行路难。去时怀土兮心无绪，来时别儿兮思漫漫。塞上黄蒿兮枝枯叶干，沙场白骨兮刀痕箭瘢。风霜凛凛兮春夏寒，人马饥豗兮筋力单。岂知重得兮入长安，叹息欲绝兮泪阑干。

胡笳本自出胡中，缘琴翻出音律同。十八拍兮曲虽终，响有余兮思无穷。是知丝竹微妙兮均造化之功，哀乐各随人心兮有变则通。胡与汉兮异域殊风，天与地隔兮子西母东。苦我怨气兮浩于长空，六合虽广兮受之应不容！
池阳谒梁昭明太子遗庙 其二
邝露（明代）

十年工选体，二月谒昭明。邺下骊珠贵，缑山鹤盖轻。

讴歌归琬琰，俎豆肃兰蘅。何代应刘辈，而非羁旅情。
颂古三十一首 其九
释梵琮（宋代）

水牯牛儿也可誇，鼻绳拽断卧烟霞。蓦然痒处轻抓著，便向人前露尾巴。
高阳台 秋山行李图
姚燮（清代）

蓟柳吹云，潞帆剪月，归装直忍匆匆。一领青衫，凄凉一路西风。

蒋山斜日摇鞭影，踏残芜、马足都慵。梦吴中，枫角蝉窗，荻背渔筒。

登高回望金陵道，有城岚天远，湖气烟重。古驿荒灯，隔波照惯萍踪。

一行晚雁琴台去，问飘零、多少英雄。听孤松，翻起晴涛，搅乱疏钟。
登崇圣阁
范镇（宋代）

金地环回半锦城，累年斤斧不停声。远村民舍烟未起，满寺僧筵钟尽鸣。

栏槛高低资眺览，市廛言笑尚分明。阿房昔日徒虚语，壮丽应亏此画楹。
玉城十景为侍御泾邑叶公赋 其一 石门锁翠
胡应麟（明代）

峭壁危崖暮霭屯，桃花开落自乾坤。中天积翠无人到，万岫飞霞锁石门。
送孙著作赴考城兼寄钱醇老李邦直二君于孙处
苏轼（宋代）

使君闲如云，欲出谁肯伴。
清风独无事，一啸亦可唤。
来従白苹独，吹我明月观。
门前远行客，青衫流白汗。
问子何匆匆，王事不可缓。
故人钱与李，清庙两圭瓚。
蔚为万乘器，尚记沟中断。
子亦东南珍，价重不可算。
别情何以慰，酒尽对空案。
惟持一榻凉，劝子巾少岸。
此风那复有，尘土飞灰炭。
欲寄二大夫，发发不可绊。
送茂才张如春以将军幕凯旋西渡归陕右
章甫（宋代）

三春烟景满江红，鹿岛潮平扇好风。入幕才参专阃内，归帆人在拥旄中。

一时萍水情缘合，千古文章气味通。知己休忘在海内，天涯原说比邻同。
七夕读牛女事
汪炎昶（宋代）

天澄灏气辉银湾，惊鸿未阵点绀寒。
毕逋之孙嗜秽腐，为梁岂绀鵷与莺。
暂抛机梭息鞅靷，别久未惬须臾懽。
聚落扰扰集蠛蠓，小智未易镌孱顽。
蓬颗牛羊半馁饫，云路阴渌吒足艰。
增肆益诿褥乃遂，未见仁悯遗私干。
经缜森罗蕴精耀，宁论匹偶胜欺谩。
帝降劂孙责礼币，曷自贷予期追还。
辎軿沓飒倡河鼓，虽异临邛亦疵瘢。
政使流光夜奔迸，寸心尚在狐疑间。
如何东西两相望，蹭次不动光芒攒。
用清秋鹤发翁韵赋小书 其四
马廷鸾（宋代）

老蟾明孤心，凉飙苏病骨。保此中夜存，微阳有毫发。
木兰花（二之一）
贺铸（宋代）

朝来著眼沙头认。五两竿摇风色顺。佳期学取弄潮儿。人纵无情潮有信。

纷纷花雨红成阵。冷酒青梅寒食近。漫将江水比闲愁，水尽江头愁不尽。
后一日因展省归途口占
陈文蔚（宋代）

千丈抠衣记武夷，家山今日屡攀跻。
春风拍拍满怀处，况是花开更鸟啼。
秋雨
陆游（宋代）

雨滴何由止，人眠不复成。
云深无雁影，村近有砧声。
草草残年梦，寥寥後世名。
太山并螘垤，俱向酒中平。
次友人邱仲深韵 其一
邢宥（明代）

形衰意倦发毛颁，正好閒时不得閒。屈指时时计岁月，驰心得得到江山。

一周孙女今能语，万里老翁犹未还。林下故人应见笑，白头奔走愧朝班。
谨身殿开卷出听传胪次学士李公韵
何乔新（明代）

霁月当空八牖明，履声晨并殿廊行。上卿开卷初题榜，宣赞当阶迭唱名。

天际庆云昭瑞应，御前大乐奏和声。金明路上人相语，天与吾皇产俊英。
和唐张谓韵二首 其二
陶元淳（清代）

如此途穷欲进难，朝天漫上越王坛。局高不合伸强项，逐裸何须岸大冠。

徼外山河逢客醉，心头铁石向人寒。长安日下犹言远，穷海孤臣那得看。
鹦鹉杯
胡宿（宋代）

介族生螭蚌，杯形肖陇禽。曾经良匠手，见爱主人心。

置在金樽侧，来从珠水浔。愿为仁者寿，再拜莫辞深。
送任逵度支监嵩山崇福宫
曾巩（宋代）

汉阳门下士，车骑幕中宾。
志节初皆壮，风流久更新。
枢庭承远派，郎位袭清尘。
雅淡琴声古，温纯玉性真。
诗书来射策，慈惠起临人。
淮海褰帷久，褒斜叱驭频。
政平无横史，刑省绝冤民。
汴路扬旌出，吴门拥节巡。
持权心似水，待物气如春。
懋德垂承诏，遗荣遽乞身。
行高宁系俗，道胜不忧贫。
北绝分琳馆，西归近紫宸。
鸿飞开羽翼，骥逸圳精神。
却理烟霞宅，重寻水石禽。
青嵩销鹤怨，碧洛见鸥驯。
故友欣联璧，诸儒慕垫巾。
学兼鸿宝异，兴与赤松亲。
激劝留方册，惊传动缙绅。
浮云虽抗意，仄席正逢辰。
只恐尊廉退，丁宁致软轮。
赠杰宿之
韩淲（宋代）

山林春雪未花开，生日何情近酒杯。似醉似醒方鹘突，上人剥啄带茶来。
除夕前一日湖中望西山有感
姚勉（宋代）

西山青处近家乡，先世衣冠正此藏。
明日千门俱祀岁，坟前谁拜一炉香。
金华山水暴涨登舟有作
杨旦（明代）

空江波浪渺无涯，茅屋深林四五家。却讶扁舟穿木杪，山城回首隔梅花。
偈公六十五首
释咸杰（宋代）

少室单传，衲僧巴鼻。
碓觜生花，驴鸣狗吠。
厕坑筹子念摩诃，惊起法身无处避。
无处避，若为论，
我行荒草里，汝又入深村。
僧问四料拣因而颂之 其一
释守卓（宋代）

夺人不夺境，山河光炯炯。若谓露全身，重添眼中眚。
次韵送刘都干赴金陵 其二
项安世（宋代）

美人去作江东云，此酒何时共一樽。若上高楼望吴越，亦须回首念荆门。
赠僧妙源新创宝叶庵
宋伯仁（宋代）

立锥无地未为穷，况有三椽似鹤笼。
细纳海山听夜雨，旋栽松竹引秋风。
诗如东野肩头瘦，禅与西来鼻孔同。
他日寺成君记取，维摩床画雪岩翁。
左散骑常侍东海徐公
宋庠（宋代）

徐公真丈夫，不独文章伯。
江南兵未解，主忧臣惨戚。
公愿纾其难，苦求使上国。
庶獲一言伸，少息苞茅责。
其君惊且欢，执手涕沾臆。
谓言知尔晚，何此忠义激。
天子叱在殿，诮让雷霆赫。
公亦从容对，曾不渝神色。
仁者必有勇，斯亦古遗直。
书大略其小，我有春秋癖。
所以此诗中，不言公翰墨。
庶警事君心，勉旃希令德。
山居
释崇岳（宋代）

路嶮人稀到，穷居称野情。
云开空自阔，月落夜深清。
风动数茎草，鸟啼三四声。
个中无限意，唯我与谁评。
七夕咏牛女
徐熥（明代）

银河低綵幔，珠箔捲针楼。星丸弹灵鹊，云锦幕牵牛。

欢憎今夕促，泪续去年流。何当延兔影，长将凤驾留。
题张提举园
叶适（宋代）

竹外万云合，荷心一雁来。
若无歌舞闹，应有鬼神猜。
野岸锄难遍，幽根暖易栽。
前山未放入，好阁更南开。
重阳甫近菊殊未花而木犀再开遂成一绝
赵蕃（宋代）

今年为况添萧瑟，无菊能酬九日杯。
天意似怜愁欲绝，故令岩桂为重开。
城西 其一
高心夔（清代）

连云列戟羽林郎，苑树依然夕照苍。一狩北园盛车马，再寻东阁杳冠裳。

滫兰苦污生前佩，炷麝能升死后香。赫赫爰书铸惇史，天门折翼梦荒唐。
西城马上
贺铸（宋代）

烛冷尘消过上元，晴明风日柳初繁。
偷闲偶到西城陌，喜见青山似故园。
墨梅三绝
张于文（宋代）

逸少池边发兴新，管城别作一家春。
临风玉笛无人会，鬒发空归想真。
醉中作
陆游（宋代）

驾鹤孤飞万里风，偶然来憩大峨东。
持杯露坐无人会，要看青天入酒中。
久旱得雨晚凉得月奉似鹤林
白玉蟾（宋代）

骄魃羞月晓失威，前村落罢雨丝丝。
四方万里共明月，五岳六丝生凉颸。
我亦白云一逋客，幸不龙门遭点额。
寻常袖手不为霖，直恐风生天地黑。
寄元柏庭
释居简（宋代）

慧林未试击虎术，已觉堂前草狼藉。更说全提与半提，大空小空皆辟易。

壁立万仞二十年，不与诸方较目前。愿从伏波老禅将，相与掎角摧其坚。

龙门馀波靡不至，矻然中流一人耳。事难方见丈夫心，委地宏纲看振起。
宋颂九首·皇祖
石介（宋代）

既翦二盗，圣武烜耀。
荆潭蜀吴，如拔腐草。
雨
释智圆（宋代）

润物有深功，霏霏下半空。
寒声清入竹，斜势急因风。
苔片添秋碧，花枝损晚红。
山人独欹枕，静听草堂中。
水调歌头·有一修行法
葛长庚（宋代）

有一修行法，不用问师传。教君只是，饥来吃饭困来眠。何必移精运气，也莫行功打坐，但去净心田。终日无思虑，便是活神仙。

不憨痴，不狡诈，不风颠。随缘饮啄，算来命也付之天。万事不由计较，造物主张得好，凡百任天然。世味只如此，拼做几千年。
姚和中母夫人年八十二殊增独无之叹因遗小罂使归为寿副以一绝
李流谦（宋代）

舍肉增长叹，分甘助浅斟。赠君椒柏酒，慰我蓼莪心。
雪暮偶与梦得同致仕裴宾客王尚书饮
白居易（唐代）

黄昏惨惨雪霏霏，白首相欢醉不归。

四个老人三百岁，人间此会亦应稀。
水调歌头·万里桥边客
范成大（宋代）

万里桥边客。（下缺）
皇太后閤春帖子 其二
周南（宋代）

当年三殿瑶池会，天仗将回乐未央。献岁东朝还大内，仙韶迟上万年觞。
布袋和尚颂
岳珂（宋代）

行也布袋，坐也布袋。
放下布袋，多少自在。
怀范镜秋 其二
曹元询（清代）

料得南游客，于今欲白头。好为将母计，莫惜折腰愁。

远道偏多雨，怀人畏及秋。那知故乡客，十月未披裘。
西江月 戏赠奕者李生
王世贞（明代）

未转头时是梦，此心安处为家。一枰敲作冷生涯。

管甚三冬九一。

脚底东西自在，人情厚薄由它。杯盘随分有些些。

且向花前醉也。
清河民为宋世良谣 其二
佚名（隋代）

曲堤虽险贼何益。但有宋公自屏迹。
浣溪沙
胡铨（宋代）

忽忽春归没计遮。百年都似散馀霞。持杯聊听浣溪沙。

但觉暗添双鬓雪，不知落尽一番花。东风寒似夜来些。
上寿大宴二首 其二
任希夷（宋代）

霜晴宝殿转春风，潋滟金卮酒色浓。百戏丛中呈雾豹，万花深处仰云龙。

笙簧对御呈三弄，鼓吹成行叠几重。衰落谬令陪翰苑，小臣何以寓形容。
和缉熙过毛英懋西园隐居
罗伦（明代）

肝腑嬴余五亩春，草堂云暖小山贫。
尘中物色原无我，林下心情见此人。
鹤伴野翁梳白发，蝶随春色上乌巾。
褰衣细问西园老，怕有人家可并邻。
寄畅当（闻以子弟被召从军）
韦应物（唐代）

寇贼起东山，英俊方未闲。
闻君新应募，籍籍动京关。
出身文翰场，高步不可攀。
青袍未及解，白羽插腰间。
昔为琼树枝，今有风霜颜。
秋郊细柳道，走马一夕还。
丈夫当为国，破敌如摧山。
何必事州府，坐使鬓毛斑。
二月三日放舟至木渎宿石心村居越日登灵岩山远眺循麓过披云庵看梅冒雨而归纪游 其二
刘履芬（清代）

微露濡行人，揽衣起破晓。一步一看山，翳丛惊宿鸟。

风廊出溟渤，钟声散迟早。松树千百盘，近觉青可拗。

思夷勇孤往，步险怯始造。不知路所极，云起手能到。

数数到阶级，落叶琴台扫。无与苎萝人，洞门閟春草。
游峡山和东坡韵
李昴英（宋代）

双虬挟泓玉，奥入百转湾。
向无长公诗，草木今何颜。
此山二百年，偃蹇客往还。
长风驾余舟，老人急开关。
逢迎欠高僧，喜有识面山。
平生癖幽壑，便合茅三间。
君命何敢留，归棹随赐还。
惭愧和光翁，笑指青童鬟。
上元後连数日小雨作寒戏作
陆游（宋代）

烟笼天阙青鸳湿，水涨官河画鷁浮。
解赋春阴三十首，不应惟有宋鄜州。
送陈成伯学士知湖州
杨杰（宋代）

扬舲初出禁城东，夹岸桃花蕊正红。紫绶朱轓金马客，清风明月水晶宫。

昼衣始信归乡贵，夜鹤从教恨帐空。政暇笙歌应鼎沸，诗坛不用苦争功。
声声慢
项鸿祚（清代）

卖饧小巷，挝鼓深闺，合成一片春声。暗逗芳心，长堤隐隐车声。

二十四番风讯，满西湖、吹散歌声。倦游也，正画楼夜雨，滴碎檐声。

又是纱窗晓霁，问惊回香梦，谁簸钱声。燕语莺啼，中间却带鹃声。

更莫诉愁不住，怕落花、飞尽无声。花自落，减秋千、墙里笑声。
过滹沱河访严明府不遇
彭湘怀（清代）

咫尺滹沱岸，挥鞭逐晚风。严城秋色里，匹马水声中。

远道惭崔玮，高名羡左雄。廿年买丝愿，惆怅夕阳红。
落花简自玉
陈曾寿（清代）

风信番番付谬悠，閒庭开谢只供愁。亦知轻命难酬顾，可奈同心不自由。

梦里楼台存息壤，尊前涕笑此鸿沟。落红一片犹难惜，才尽蓬山第一流。
掩关月色满窗宴坐久之
韩淲（宋代）

云窗月当午，小醉人未眠。儿童鼻鼾雷，听息方绵绵。

万籁一以虚，性地开其天。入林山自深，金涧通瑶泉。
山行于嵓谷间见人家
王慎中（明代）

山深交兽蹄，往往见巢栖。篱落藏茅屋，泉源灌稻畦。

刍荛不出户，桃李自成蹊。欲访居人宿，翻虞反路迷。
偶作秋英八种各题以诗 其五 蓝菊
弘历（清代）

逊菊态偏嫭，当秋芳转盛。试问著经人，应为何品命。
冯太冲置酒即事次公实韵
洪炎（宋代）

故人同客寓，萧寺近清明。春事一樽酒，夜阑三尺檠。

风流孔北海，文字汉西京。苦劝加餐饭，年来太瘦生。
望江南
黄公绍（宋代）

思晴好，路滑少人行。早信雨能留得住，仅教尽日自舟横。直等到清明。
资善堂宴饯应诏
司马光（宋代）

士论归清德，皇心重老成。陈谟侍经席，得谢解尘缨。

坐密金章并，行徐玉醴清。都门昔供帐，疏傅未为荣。
知宗送玉友酒
王十朋（宋代）

铃斋昼寝梦初醒，忽见双罂眼欲惊。谁送瓮头新玉友，人言天上老宗英。
戏书赠苏待问
张孝祥（宋代）

从公觅此纸，欲与苏待问。醉中墨鸦黑，北风起云阵。

明朝酒醒看，为子传心印。子若不领略，取火烧作烬。
偈颂九首
释玿（宋代）

一拳拳到黄鹤楼，一踢踢翻鹦鹉洲。
王麟掣断黄金锁，大丈夫儿得自由。
妙高台
李思衍（宋代）

危亭新构客持觞，雨挹兰干面面凉。
烟外好山供水墨，风前老树奏笙簧。
接天净绿秋江白，著地彤云晚稻黄。
騕褭丝鞭归兴逸，水晶宫殿桂花香。
汉宫春 哭方尔止
宋琬（清代）

吾友方干，果贫如赵壹，赋类相如。平生傲睨成癖，偏爱狂奴。

卢龙塞上，践冰霜、曾策疲驴。堪下酒，泺河鲜鲫，君言胜四腮鲈。

犹记长干握手，贺更生再世，清泪沾裾。何图此别千载，邻笛愁馀。

传经有女，问何如、六尺遗孤。肠断处，重开巾笥，未裁刘秣陵书。
西湖二咏其二食鸡头
苏辙（宋代）

芡叶初生绉如縠，南风吹开轮脱毂。
紫苞青刺攒蝟毛，水面放花波底熟。
森然赤手初莫近，谁料明珠藏满腹。
剖开膏液尚模糊，大盎磨声风雨速。
清泉活火曾未久，满堂坐客分升掬。
纷然咀噍惟恐迟，势若群雏方脱粟。
东都每忆会灵沼，南国陂塘种尤足。
东游尘土未应嫌，此物秋来日尝食。
凭高怀古
罗必元（宋代）

凭高怀古思悠悠，遥想骑驴白下游。
不是龙眠图画裹，如今亲到蒋山头。
重过红鹤庵题壁
欧阳辂（清代）

映水苔扉百尺悬，云峦烟树远钩联。惊心桑下曾三宿，弹指天南又几年。

山色青怜春雨后，江声寒落酒樽前。他时重问枫门路，可许经台续旧缘。
下白径岭先寄孔周翰郎中
程颢（宋代）

骤经微雨过芳郊，转觉长河气象豪。归骑已登吴坂峻，飞云犹认华山高。

门前岐路通西国，城上楼台压巨涛。欲问甘棠旧风化，主人邀客醉香醪。
送覃二判官
杜甫（唐代）

先帝弓剑远，小臣馀此生。蹉跎病江汉，不复谒承明。

饯尔白头病，永怀丹凤城。迟迟恋屈宋，渺渺卧荆衡。

魂断航舸失，天寒沙水清。肺肝若稍愈，亦上赤霄行。
吴傅朋游丝书
吕本中（宋代）

君不见往时文学顾八分，中郎之后典型存。又不见先朝文惠书堆墨，大榜浓云照南北。

未似只今上饶守，静写游丝不停手。非烟非云断复续，缓步徐行不拘束。

断崖一落千丈滑，远望笔行如一发。鬼神竭力觑不见，铁矿消亡网作线。

线舞飞扬不自由，纵横自在胜银钩。知君此意非安排，妙处不从笔下来。

心疑形释万事去，信手却立无纤埃。满堂回头莫见猜，我自悟此忘胸怀。

操舟相马在事外，颜氏识此由心斋。如君下笔少有意，锦绣宁不误剪裁。

君惟无心故若此，秋毫自可缠风雷。钟王敛手谢不敏，长史怀素惭衰颓。

病夫睹此心目开，向来穷愁安在哉。
和刘泾巨济教授
冯山（宋代）

卷地严风动马蹄，忽闻投馆到鸡栖。路随黄鹤翱翔远，诗压青山气象低。

我已衰年思故国，君方高步陟丹梯。迟留且伴临江醉，剩听清猿峡口啼。
初春杂兴
陆游（宋代）

问途来野店，秣蹇憩山邮。
何处无诗思，平生惯旅愁。
翩翩下鸥鹭，点点散羊牛。
传入王孙画，千金未易酬。
感事二事 其二
张嵲（宋代）

投身螭魅域，宁免众鬼欺。黄昏风雨集，所向道路迷。

一鬼在前风，群鬼争和之。从以众妖鸟，纷披鸣树枝。

训狐当傍叫，破獍随后啼。斯须哭土枭，次第嘷狐狸。

睢盱恣陵傲，踸踔争新奇。变态遂百出，殽然当此时。

胡为乃历兹，侧伫成𥈭眙。其始为股栗，惨悽粟生肌。

惧以柔脆躯，遂为众鬼糜。其中稍自定，注视但嗟咨。

其终乃释然，坚坐翻愉怡。鬼见不为动，技穷将罢归。

人命固有常，此物终何为。迟留待明发，请与众鬼辞。
送会稽林簿
王十朋（宋代）

望秦秦望山苍苍，未秋先作归意浓。三山深处孟园好，松菊恨意归不早。

拂衣高举追冥鸿，不将诗别乖崖翁。年来处士径尤捷，美秩清资等闲躐。

意独高歌慕隐沦，林下何曾见一人。芋魁豆饭吾亦有，深愧折腰贪五斗。
次韵任况之见赠 其一
苏过（宋代）

强辞南亩服儒冠，敢意青云便可干。似是马曹宜懒病，却惭鸡可眷微官。

眼前簿领成何用，梦里云山得暂欢。为问崎岖缘底事，鬓毛萧飒带围宽。
登灵兴山
吴宣（明代）

兴发曾论象帝先，歌来重上碧山巅。鲸鹏海若何非梦，鸡犬淮南未必仙。

特地风雷空过籁，际天花木殆初筵。商量万计都无赖，只有斯文一脉传。
庐山
赵公豫（宋代）

庐山不可尽，蹑屐且相寻。峭壁悬崖险，幽泉仄涧深。

苔痕侵竹径，云气结松阴。古刹安禅静，闻钟砭俗心。
白云楼
程之才（宋代）

鬻熊城郭绕苍苔，万叠烟岚亦壮哉。平地窥觎心未惬，重楼徙壮眼初开。

据襟风月争新入，刮目江山破迥来。日落三峨知处所，云浮双阙欲崔嵬。

胡床不愧庾公兴，奕簟还思杜老才。更待携衾尽清景，夜深栏槛逼昭回。
五月二十四日宿永睦将口香积院僧轩东望甚远
张嵲（宋代）

峰峦绵亘几千里，半霁半阴轻霭中。
僧房借榻睡初足，满谷笙篁松桧风。